정조 4년
庚子六月初五日卯時。上御誠正閣。朝講次對。同爲入侍時。領事徐命善。知事蔡濟恭。特進官金鍾秀兪彦鎬。大司憲鄭一祥。大司諫李養鼎。參贊官李邦榮。侍讀官姜忱。檢討官尹尙東。假注書洪光一。記注官鄭必忠。記事官李𤧣。右議政李徽之。兼刑曹判書具善復。兵曹判書金華鎭。禮曹判書金熤。左尹李柱國。訓鍊都正李敬懋。行副司直徐有寧。戶曹參判鄭民始。行副司直李性源。司諫金履禧。掌令柳孟養。獻納尹長烈。持平沈商賢。正言徐有鍊鄭益祚。右副承旨沈念祖。事變假注書吳泰賢。以次進伏訖。上讀前受音訖。忱進讀自所謂平天下在治其國。止貨悖而入者亦悖而出。命善曰。儒臣誤讀。推考。何如。上曰。置之。上讀新受音訖。忱曰。此平天下章。而明德新民之極功。在是矣。凡治天下之道。只是絜矩二字。而絜矩卽恕也。能恕則克去已私。以復天理。是爲明明德底道也。中庸所謂末復合爲一理者此也。此章曰。顧諟天之明命。必須提撕警覺。常目在之。然後可至於聖益聖之地矣。臣固知聖學卓越。而其於明德之工。惟願加勉焉。上曰。好矣。忱曰。財用。有國之不可一日廢者。而民之聚散。國之興衰係焉。故絜矩一章。反復說去。而用財之道。又在於撙節。故孔子曰。節用而愛人。朱子封事曰。節財用以固邦本。大抵節用以絜矩。然後爲愛民底道也。尙東曰。上番以節用崇儉進言。而臣意則以爲。當節儉而節檢則得中。不當節儉而節儉。則反不免有弊。如禹之惡衣服而致美乎黻冕。卑宮室而盡力乎溝洫。菲飮食而致孝于鬼神。其所以致美致力致孝之際。合有許多用財處。蓋節儉。反言之則豐侈也。以外面觀之。致美致力致孝。近乎豐侈。而夫子曰。奢則不遜。儉則固。節儉中有豐侈。豐侈中又有節儉。或儉或豐。隨時稱宜。然後爲善用財之道也。上曰。好矣。命善曰。平天下章。以理財用人二者。竝言之者。誠以天下之大。萬機之繁。而其要無過於是二者故也。然而用人之本。好惡也。理財之本。愼節也。朱子以絜矩喩心。而絜矩之道。惟在於是。伏願殿下。益懋誠正。以爲治平之本焉。上曰。好矣。濟恭曰。大學之道。在絜矩。而絜矩之道。惟在以己心而忖他心。凡人心之所同好。在於貨財上。而況民生之仰事俯育。專賴於財。在上之人。苟能絜矩於理財。則民無不懽。不能絜矩於理財。則民無不怨。其應之速。捷於影響。而若其理財之本。又在用人。故二者反復言之矣。後世之不能節儉。以致虛耗者。固不足言。而漢唐之時。終不如三代之盛者。以漢唐無三代之心故也。是故。國無儲蓄。則雖有愛民之心。而不能盡其愛之之道也。孔子之以節用愛人垂訓者。固可謂萬世移易不得底道也。且平天下章。戒奪民之害。然而惟正之供贍足。然後可無奪民之弊。而若或不贍。則易至於奪民之患矣。願體念焉。上曰。好矣。鍾秀曰。大學之道。誠正最難。而過此關頭。乃底乎治平之域。此所謂前面工夫。漸漸輕者也。然而平天下之道。不過乎好惡二字。而財者。人之所同欲。故此章插入財字。自泰誓以下。極言好惡公私之正。而平天下之道。盡在乎用人而理財矣。大凡財非空中之物。而用財之道。不分國一邊民一邊。惟以同好惡爲心。然後爲善理財之道也。至若用人。則不着些子私意。頓在空中人之所同好者用之。所同惡者退之。則畢竟心體廣大。可至於與天地同流之境矣。今若於用人理財之道。一視人之公好惡。而不以一己私意。參錯於其間。則下梢氣像。當作如何。伏願體念焉。彦鎬曰。絜矩之道無他。人雖有貴賤上下之分。而其好惡之心。無間彼己。故必當推己之好惡。以及於人。近自動靜語默之間。至於政令施措之間。設以身處其地。上下左右前後四方。無不推己而行恕。則傍人觀之。豈或有過不及之差乎。伏願益加體念焉。上曰。好矣。邦榮曰。大學一篇綱領。專在於敬一字。自誠正至治平。其功效則又在乎樂只君子。民之父母。爲民父母之道。只在乎同好惡。而其道則恕也。孟子所謂樂民之樂。民亦樂其樂是也。伏願殿下。體念乎此。則環東土億兆含生。咸囿於化育之中矣。上曰。節彼南山。維石巖巖。本文以師尹言之。而此則屬之爲人上者。無乃斷章取義耶。忱曰。斷章取義也。上曰。平治天下。其事不一。而必言一財字何也。下番所見。何如。尙東曰。民之好惡。專在於財用上。故此章反復言之矣。上曰。外本內末何義。忱曰。本。德也。末。財也。外德內財之謂也。尙東曰。外內似有先後之分矣。上命備堂進前。命善進伏曰。聖體。若何。上曰。一樣矣。王大妃殿氣候。若何。上曰。一樣矣。惠慶宮氣候。若何。上曰。一樣矣。命善曰。今日無回啓一張矣。日昨公山判官李德鉉。移拜長城府使矣。續典有曰。準職承傳者。若在五六品。則先除四品後。除授準職。銓曹之徑擬三品。有違法意。當該政官推考。長城府使望勿施。李德鉉則聞是善治。其遞可惜。仍任前職。何如。上曰。依爲之。出擧條命善曰。口傳政例。不得啓請。而頃日口傳政。原州判官。以他道守令移擬。故心甚訝之。追聞以草記啓請云。無前之政例。隨時創出。有關後弊。不可以事過而置之。旣非越品除拜。則雖不必仰請勿施。而伊時政官推考。更勿襲繆之意。申飭銓曹。何如。上曰。依爲之。出擧條長城府使望勿施。公山判官李德鉉仍任。當該政官推考事。榻前定奪。命善曰。近來竊發之患。比比有之云。當此豐歲。乃有此患。捕廳安得免慢不詗察之責乎。聞城內城外。多有被盜之家。往呈于捕廳。則稱以譏捕。初若聽施。而畢竟無一現捉。旋卽撤捕。故遊衣遊食之徒。恣意橫行。良由於此云。設置捕廳。將安用哉。左右捕將。從重推考。各別申飭校卒。使之刻期窺伺。俾無如前緩忽之弊。何如。上曰。依爲之。出擧條命善曰。兵曹判書金華鎭。今旣敍用。還差備堂。仍察有司之任。嶺南句管堂上。亦爲還差。何如。上曰。依爲之。出擧條兵曹判書金華鎭。還差備堂。仍察有司之任。嶺南句管堂上。亦爲還差事榻前定奪。命善曰。藥院提調。例不得兼帶刑獄之官。知義禁兪彦鎬。今姑許遞。何如。上曰。依爲之。出擧條知義禁兪彦鎬許遞事。榻前定奪。上曰。玉堂有在外者乎。尙東曰。李鼎揆在外矣。上曰。在外玉堂許遞事。出榻敎徽之曰。史局印役方張。郞廳不可不專意董役。而郞廳中有時帶臺職者。取考謄錄。則或筵稟。自上有時帶臺諫許遞本職之敎。而昨年左相爲摠裁官時。亦爲筵稟許遞。今番當有依此變通之道矣。上曰。依爲之。出擧條實錄郞廳李益運鄭益祚。本職許遞事。榻前定奪。徽之曰。臣纔經閣職。故敢此仰達矣。輔國之不得兼提學。自是古例。載在備考。頃因重臣之援例疏辭。旣蒙許施。而內閣與兩館。似無異同。以其新創之故。未有一定之規。今以直提學事言之。資憲之不得兼帶。作爲定例。則此亦不可不一番釐正。而事係官制。下詢處之。何如。上曰。銓官之意。何如。鍾秀曰。本閣新創於文獻備考刊頒之後。則本閣提學之於兩館提學。只可旁照而已。非有銓法之可以援據者。臣見帶閣職。事係僚員。遞仍當否。有不敢臆對指陳矣。上曰。彼銓官似難爲言矣。命善曰。後日首相入侍時。當爲定式乎。上曰。左相之意。何如。命善曰。勿論館閣。提學則一也。兩館提學。輔國旣不得兼帶。則今於閣職。似不宜異同矣。上曰。此亦事係定式。令銓曹之臣。旁照式例。以爲稟處之地。可也。出擧條命善曰。聞刑曹判書具善復之言。本曹亦有罪狀。律名一如尹衡烈者。而限滿日久云。尹衡烈旣已蒙放。則似不可異同。故敢達矣。上曰。放送。可也。出擧條熤曰。科場犯罪人。水軍充定後。初試入格。則許令免役事。取考臣曹謄錄。則肅廟朝丁丑四月。故相臣申琓。以禮判。賓對入侍時。以科場犯禁者。幼學則永永停擧。水軍充丁。生進朝士。則邊遠充軍。勿揀赦典。曾有定式矣。今若以幼學之水軍充定者。許令赴擧。參榜免役。則朝士生進之勿揀赦典。似爲不均之意仰稟。則下詢筵臣後。以勿揀赦典一款除去爲敎矣。以此論之。水軍充定者之參榜免役者。雖有流來之定式。而第無法典之見載。不可不一番稟定後擧行。而凡係科場事。旣屬臣曹。故敢此仰達矣。上曰。昔有五衛法時。皆有軍籍之名。近則無之。勿論幼學朝士。其充軍則似同矣。大臣之意。何如。命善曰。罪關科場一也。而當初定式時。生進朝士。則以邊遠充軍。勿揀赦典磨鍊。幼學則以降定水軍。永勿赴擧磨鍊者。制立之意。煞有區別。故續大典。亦以此載錄。而中間變通時。生進朝士則只許入赦典。而不許赴擧者。蓋以邊遠充軍。同於竄配。無可論於赴擧也。幼學則只許赴擧。而不許入赦典者。亦以降定水軍。異於竄配。不當入於赦典也。至於近來。法意浸訛。生進朝士。或充水軍。幼學水軍。亦入赦典。此是法官不善擧行之致。而殊非當初區別定式之本意也。今欲釐正其因襲之謬。則不必別爲創制。只令申明舊典。生進朝士。充軍於邊遠。而許入赦典。該曹覆啓時。隨其罪之輕重。而或仍或放。幼學降定於水軍。而許令赴擧。使之入格初試。免役自新。而凡於赦典。勿爲擧論。則庶可以矯今之弊。而遵古之法矣。雖以尹永儀言之。旣是生進。則當爲邊遠充軍。而今爲水軍。此亦襲謬之一端。然事在未及定奪之前。或不無參酌之道矣。徽之曰。臣之淺見。亦與左相之議。別無異同。更何仰達。上曰。依大臣言爲之。其中尹永義。旣占初試。又係令前。免役。可也。華鎭曰。禮曹旣以文試事。筵稟定式。則武試宜無異同。故敢此仰達矣。上曰。兵曹亦一體爲之。濟恭曰。近來以科場事。充軍者。間多有情理絶痛。而以其爲生進朝士之故。許入赦典。則假令今月充軍。來月遇赦。亦可以入之乎。苟如是。實非懲惡之意。臣意則充軍三年之內。雖遇赦。勿爲擧論。必待滿三年。然後或有赦令。則始許入於放未放啓聞中。似爲得宜矣。上曰。卿等之意。何如。命善曰。徒年雖有年限。遇赦則皆入於放未放啓聞中。況充軍之本無年限乎。如有情理絶痛。或到配未久。不可遽放者。則雖入於啓聞中。自該曹覆奏時。置之仍秩。可也。恐不必創出無於法之法矣。徽之曰。當初朝士生進之邊遠充軍者。勿揀赦典。蓋嚴治科場間得罪之類。而其後許入赦典。正與幼學降定水軍者。許令赴擧。以開自新之路。其意同也。今若限年。則與幼學充定水軍者。法意參差。如有情理絶痛。不可遞入赦典者。該曹覆啓。置之。可也。而恐不宜創出無前之法矣。上曰。然則置之。可也。出擧條熤曰。孝徽宮禫事後。當有入廟之節。而廟所預爲稟定。然後各該司可以及時擧行。敢此仰稟。上曰。以彰義宮中可合處爲定。可也。出擧條上曰。未肅拜金吾堂上許遞事。出榻敎上曰。政官牌招開政事。出榻敎命三司進前。一祥養鼎履禧孟養商賢長烈忱有鍊尙東進伏曰。請喬桐府黜置罪人鄭致達妻。快正王法。以洩神人之憤。請還寢遠竄罪人韓翼謩。金吾草記勿施之命。仍施遠竄之典。請放歸田里罪人金相福。亟令王府。拿鞫嚴問。快正王法。請黑山島圍籬罪人龜柱。亟加嚴鞫。快正王法。請削黜罪人洪樂純。爲先中道付處。措辭見上上曰。不允。上曰。論其負犯。則洪樂純中道付處。渠何敢辭也。一祥養鼎履禧孟養商賢長烈有鍊曰。請彦衡養遂獻遂。竝令王府。設鞫嚴問。請還寢會遂絶島定配之命。仍令王府。嚴鞫得情。請還寢李觀源定配之命。更令王府。設鞫得情。請遲晩後物故罪人啓能。亟施孥籍之典。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。措辭見上上曰。不允。一祥養鼎履禧孟養商賢長烈有鍊曰。請物故罪人志恒之支屬應坐者。絶島散配。請洪國榮。爲先亟施遠竄之典。措辭見上上曰。亟停勿煩。一祥孟養商賢曰。請大靜縣爲奴罪人金壽賢。依律處斷。請興陽縣爲奴罪人河翼龍。南海縣爲奴罪人金重得。亟令王府。設鞫得情。快正王法。請梁山郡定配罪人錫達。依律處斷。請大靜縣定配罪人聖中。亟令王府。設鞫嚴問。期於得情。快正王法。請削版罪人有臣宗甲義駿。竝令王府。設鞫嚴問。依律處斷。請鍾城府定配罪人趙濟泰。海南縣定配罪人李潤成。更令王府。設鞫得情。施以當律。措辭見上上曰。不允。一祥孟養商賢曰。請楸子島定配罪人趙嵎。亟寢酌處之命。仍令王府。設鞫得情。快正王法。措辭見上上曰。亟停勿煩。一祥孟養商賢曰。請薪智島荐棘罪人瑩中。設鞫嚴問。快施當律。請濟州牧定配罪人後樂。亟令王府。更加嚴鞫。期於得情。請三水府定配罪人孫效忠。泗川縣定配罪人柳仁培。放逐本鄕罪人李鳳昌。沈德一。李德成。罪人申世輝蔡伯周盧聖翊。仍令王府。更加嚴鞫。期於得情。請楸子島安置罪人李普行。亟令王府。拿鞫嚴問。措辭見上上曰。不允。養鼎曰。臣才識鹵莾。志氣巽軟。本不合於淸朝耳目之任。而年前猥叨見職。略論李敬倫之居官不法。粗效一日之責。幸蒙聖鑑之開納。而因一句語之不能達意。致有道狀爽失之斥。至今追思。愧蹙冞切。臺端一步。便成自畫。頃緣懲討義重。飭敎截嚴。冒沒出肅。少伸常分。而廉防之虧壞。更無餘地。其何可晏然仍據於臺次乎。請命遞斥臣職。上曰。勿辭。亦勿退待。養鼎履禧長烈有鍊曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍金重得。亟命王府。設鞫得情。快正王法。請海南縣定配罪人李弘濟。亟令王府。設鞫嚴問。請大定縣定配罪人聖中。放逐罪人有臣宗甲義駿等。竝令王府。設鞫嚴問。期於得情。快正王法。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。設鞫得情。快正王法。請定配罪人具翼遠。亟寢酌處之命。仍令王府。嚴鞫得情。快施當律。請減死安置罪人大燮。亟寢酌處之命。仍令王府。設鞫得情。快正王法。請減死罪人弼海。亟寢酌處之命。仍令王府。設鞫得情。快正王法。措辭見上上曰。不允。養鼎履禧長烈有鍊曰。請遠竄罪人安兼濟李宅鎭。亟命王府。竝加嚴鞫。期於得情。依律處斷。措辭見上上曰。亟停勿煩。養鼎履禧長烈有鍊曰。請恒善支屬。亟命散配。日謙兄弟。竝投絶島。以嚴隄防。請荐棘罪人瑩中。亟令王府。設鞫嚴問。快施當律。請固城縣投畀罪人李鎭常。巨濟府絶島安置罪人朴宗集。亟令王府。拿鞫得情。施以當律。請濟州牧減死定配罪人範聖。依律處斷。請減死定配罪人德秀。亟令王府。更加嚴鞫。快正王法。措辭見上上曰。不允。養鼎履禧長烈有鍊曰。請鎭海縣定配罪人埏。亟令王府。拿鞫得情。仍施當律。其應坐支屬。不可遠地散配而止。亦竝施絶島散配之典。措辭見上上曰。亟停勿煩。養鼎履禧長烈有鍊曰。請逆賊尙魯。亟施孥戮之典。措辭見上上曰。不允。養鼎履禧長烈有鍊曰。臣等竊有區區所懷。敢此仰達矣。噫嘻。亂逆層生。懲討不嚴。麟謙二賊。首伏邦刑。而誅止其身。不足以正其罪。故又有凶如鄭妻。逆如龜柱。而尙逭王章。偃息海島。窩窟未破。根柢自在。千奇百怪。無所不有。至有洪國榮之忍負天地之盛德。敢遏宗祊之大計而極矣。律以常憲。萬戮猶輕。而罰止歸還。非法伊恩。上下相持。曠日延月。每於兩司請討之啓。輒下亟停之批。殿下果以此啓。爲可停而不停乎。又以國榮之罪。謂之以有一分可恕者而恕之乎。此蓋由於我殿下涵容之仁。深遠之謨。惟在鎭安之是急。而臣愚死罪。竊恐屈法循恩。曲庇大憝。非所以安世道也。用公滅私。廓揮乾剛。乃可以鎭輿情也。鎭安之道。莫過於懲討之亟行矣。噫。從古奸凶之難於鋤除者。或以掩蔽聰明。跡隱影匿而無得察焉。或以盜竊權柄。勢成威立而莫能制焉。俱足令忠臣志士。歎咜悲憤於千載之下。而顧今大明中天。魑影畢露。太阿在手。凶焰自熄。旣彰諸逆。而昭揭典冊矣。又明其罪。而逐黜鄕里矣。流竄誅殛。特一命令間事。而以殿下之明聖英斷。何爲而尙此靳允也。臣實莫曉也。或者聖意以爲不足憂。而姑且忽之歟。則天下之禍。莫大於不足憂。而意外之患。輒生於所易忽。惟彼巨慝。雖在屛黜之中。蹤跡詭祕。出沒畿峽之間。部曲追隨。關通京洛之耗。恒覬死灰之復燃。潛懷困獸之及噬。甚至於訛言滋起。凶徒增氣。則其爲懍然深憂。孰過於是。而尙可一味暇豫。忽若相忘。不思所以折奸萌而杜禍本乎。今之進言者。多以振勵庶政。爲一初制治之要。而臣等則竊謂先行懲討。然後方可以奮聖志而肅朝綱。定群心而貞百度。不然而惟規規於事務酬接之際。則是特末耳。伏願深留聖意。廓揮乾斷。亟從三司兩司之請。快正群凶之罪焉。上曰。訛言何也。養鼎曰。詩云民之訛言。亦孔之將。民之訛言。亦莫之徵。訛言三代之所憂者。而以處分之尙今靳允。人心狃安。甚至於潛相往來。煽動訛言。謂將復起云云。天若祚宋。必無是理。而以訛傳訛。誑惑一世。臣以是憂之。有此陳達矣。上曰。予欲一諭而未果。今日旣有言端。當言之矣。予於此人事。追悔莫及。而頃於端午節扇頒賜時。中官有所提稟。故果有依例賜給之命矣。所謂訛言。無乃由是而出乎。大抵我朝家法。於戚里。雖犯罪律者。時時伻問。蓋出於恩義竝行之義。而於靑恩家。尙有存問事矣。予以孤露餘生。三昨年。迫於公議。至有不獲已之事。自此世念都無。此懷難抑。故時遣掖屬。賜問於門外家。且喬桐罪人。乃先大王之所鍾愛。故不忍阻絶。亦時時存問。此亦非自予始也。實遵古例之意也。外人何以知之乎。命善曰。朝廷聲討不如前。故訛言出矣。徽之曰。殿下於洪國榮事。必爲處分。然後亦爲全保之道矣。上答養鼎等所懷曰。當留意矣。濟恭曰。書香閣階砌修補時。役丁從何門入之乎。上曰。從永肅門入之。可也。上曰。宋煥億上來乎。念祖曰。姑未上來矣。命書傳敎曰。旣有促敎。又有過往來間。程限禁推之命。一味偃處。無意上來。右副承旨宋煥億。禁推。命退。諸臣以次退出。